2 000 Gautengse leerders nog nie geplaas(Argieffoto: Unsplash) Die Gautengse departement van onderwys skarrel om nog minstens 2 000 gr. 1- en gr. 8-leerders te plaas voordat skole volgende Woensdag heropen. Só het Steve Mabona, woordvoerder van die departement, aan Maroela Media bevestig. “Die departement gaan voort om minder as 2 000 ongeplaasde leerders in skole te plaas, en werk saam met skole om kapasiteit te vergroot namate hulle mobiele eenhede ontvang.” Ouers moes aanlyn aansoek doen vir plek in skole in die provinsie. Volgens Mabona is sowat 5 000 aansoeke tydens die laatregistrasietydperk ontvang wat op 20 Desember verlede jaar geopen het. Ondanks die feit dat al die leerders nog nie van ŉ skoolbank verseker is nie, sê Mabona die departement is gereed vir die nuwe akademiese jaar. “Die hele kabinet staan slaggereed om volgende week verskillende skole te besoek om die eerste skooldag te monitor.”